Margaret Thatcher ja Hugo Chávez suhtautuivat samalla tavalla öljyvarallisuuteen – kumpi heistä on vastuuton populisti, kumpi ihailtava valtiomies?

Vastaus riippuu siitä, kysytäänkö oikeistolaiselta Thatcherin ihailijalta vai vasemmistolaiselta Chávezin ihailijalta, kirjoittaa kolumnissaan Tommi Uschanov.

Vene­zuelan poliit­tinen kaaos on ollut tällä viikolla uutisissa ties kuinka monennen kerran. Se on jatkunut jo vuosia ja tulee ehkä jatkumaankin vielä vuosia.

Suomessa keskusteluun on kuitenkin tullut äskettäin uusi piirre: Venezuela-kortti. Tarkoitan tällä väitteitä, että sellaiset Suomen piirteet kuin korkeat verot ja pyrkimys yhteiskunnalliseen tasa-arvoon saavat maamme muistuttamaan liiaksi Venezuelaa. Jo pelkästään siinä kapeassa sosiaalisen median suikaleessa, jota itse seuraan, kortti on pelattu muutaman kuukauden sisällä ainakin kolmesti.